ระเบียบองค์การบริหารส่วนตำบลสร่างโศกระเบียบองค์การบริหารส่วนตำบลสร่างโศกว่าด้วยข้อมูลข่าวสารของราชการพ.ศ. ๒๕๕๕ เพื่อให้การจัดระบบ การขอ การอนุญาตและการบริการข้อมูลข่าวสารของราชการที่อยู่ในความรับผิดชอบขององค์การบริหารส่วนตำบลสร่างโศกอำเภอบ้านหมอ จังหวัดสระบุรี เป็นไปด้วยความเรียบร้อย รวดเร็วและสอดคล้องกับเจตนารมณ์ของกฎหมายว่าด้วยข้อมูลข่าวสารของราชการในการรับรองสิทธิของประชาชนในการรับรู้ข้อมูลข่าวสารที่อยู่ในครอบครองหรือควบคุมดูแลหน่วยงานของรัฐอาศัยอำนาจตามความในมาตรา ๙ แห่งพระราชบัญญัติข้อมูลข่าวสารของราชการพ.ศ. ๒๕๔๐ และข้อ ๔ แห่งประกาศคณะกรรมการข้อมูลข่าวสารของราชการ ลงวันที่ ๒๔กุมภาพันธ์ พ.ศ. ๒๕๔๑ เรื่องหลักเกณฑ์และวิธีการเกี่ยวกับการจัดให้มีข้อมูลของราชการไว้ให้ประชาชนเข้าตรวจดูประกอบมาตรา๓๘ แห่งพระราชกฤษฎีกาว่าด้วยหลักเกณฑ์และวิธีการบริหารกิจการบ้านเมืองที่ดี พ.ศ.๒๕๔๖ องค์การบริหารส่วนตำบลสร่างโศก จึงวางระเบียบไว้ ดังต่อไปนี้ข้อ ๑ ระเบียบนี้เรียกว่า ระเบียบองค์การบริหารส่วนตำบลสร่างโศก ว่าด้วยข้อมูลข่าวสารของราชการ พ.ศ.๒๕๕๕ข้อ ๒[๑] ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปข้อ ๓ บรรดาระเบียบข้อบังคับและคำสั่งอื่นใดขององค์การบริหารส่วนตำบลสร่างโศก ในส่วนที่กำหนดไว้แล้วในระเบียบนี้หรือซึ่งขัดหรือแย้งกับระเบียบนี้ให้ใช้ระเบียบนี้แทนข้อ ๔ ในระเบียบนี้องค์การบริหารส่วนตำบล หมายความว่าองค์การบริหารส่วนตำบลสร่างโศก อำเภอบ้านหมอ จังหวัดสระบุรีหน่วยงานในสังกัด หมายความว่าสำนัก ส่วนกองหรือหน่วยงานที่มีฐานะเทียบเท่ากองในสังกัดองค์การบริหารส่วนตำบลสร่างโศกข้อมูลข่าวสาร หมายความว่าข้อมูลข่าวสารของราชการตามกฎหมายว่าด้วยข้อมูลข่าวสารของราชการที่อยู่ในความครอบครองหรือควบคุมดูแลของศูนย์ข้อมูลข่าวสารและส่วนราชการในสังกัดองค์การบริหารส่วนตำบลสร่างโศกศูนย์ข้อมูลข่าวสาร หมายความว่าศูนย์ข้อมูลข่าวสารขององค์การบริหารส่วนตำบลสร่างโศก ตามกฎหมายว่าด้วยข้อมูลข่าวสารของราชการนายกองค์การบริหารส่วนตำบล หมายความว่านายกองค์การบริหารส่วนตำบลสร่างโศกคณะกรรมการ หมายความว่าคณะกรรมการข้อมูลข่าวสารขององค์การบริหารส่วนตำบลสร่างโศกวัน หมายความว่า วันตามปฏิทินวันทำการ หมายความว่าวันทำการตามปกติของหน่วยงานของรัฐคำขอ หมายความว่าคำขอข้อมูลข่าวสารตามระเบียบนี้ข้อ ๕ ให้นายกองค์การบริหารส่วนตำบลรักษาการตามระเบียบนี้และให้มีอำนาจออกประกาศหรือคำสั่ง เพื่อประโยชน์ในการปฏิบัติตามระเบียบนี้ในกรณีที่มีปัญหาหรืออุปสรรคในการปฏิบัติตามระเบียบนี้ให้นายกองค์การบริหารส่วนตำบลมีอำนาจวินิจฉัยสั่งการตามที่เห็นสมควรหมวด ๑คณะกรรมการข้อมูลข่าวสารขององค์การบริหารส่วนตำบลสร่างโศก ข้อ ๖ ให้มีคณะกรรมการข้อมูลข่าวสารขององค์การบริหารส่วนตำบลประกอบด้วย(๑) รองนายกองค์การบริหารส่วนตำบลที่นายกองค์การบริหารส่วนตำบลมอบหมาย ประธานกรรมการ(๒) ปลัดองค์การบริหารส่วนตำบล รองประธานกรรมการ(๓) หัวหน้าส่วนการคลัง กรรมการ(๔) หัวหน้าส่วนโยธา กรรมการ(๕) บุคลากร กรรมการและเลขานุการ(๖) นิติกร กรรมการและผู้ช่วยเลขานุการ(๗) เจ้าพนักงานธุรการ กรรมการและผู้ช่วยเลขานุการข้อ ๗ ให้คณะกรรมการมีอำนาจหน้าที่ดังต่อไปนี้(๑) เสนอนโยบายหรือมาตรการเกี่ยวกับการบริหาร การจัดระบบ การขอการอนุญาตและการบริการ ข้อมูลข่าวสาร(๒)ให้คำแนะนำหรือเสนอความคิดเห็นเกี่ยวกับข้อมูลข่าวสารที่ลงพิมพ์ในราชกิจจานุเบกษา รวมทั้งการจัดพิมพ์และการเผยแพร่(๓)ให้คำแนะนำหรือเสนอความเห็นเกี่ยวกับหลักเกณฑ์การพิจารณาประเภทข้อมูลข่าวสารที่ไม่ต้องเปิดเผยหรือข้อมูลข่าวสารของราชการที่เป็นความลับของราชการ(๔)ให้คำแนะนำหรือเสนอความเห็นเกี่ยวกับประเภทของข้อมูลข่าวสารของราชการที่ควรจัดเก็บไว้ที่องค์การบริหารส่วนตำบลสร่างโศกหรือส่งไปยังหอจดหมายเหตุแห่งชาติกรมศิลปากรหรือหน่วยงานอื่นของรัฐที่กำหนดในพระราชกฤษฎีกาตามกฎหมายว่าด้วยข้อมูลข่าวสารของราชการ(๕)ให้คำแนะนำหรือเสนอความเห็นเกี่ยวกับการจัดทำและปรับปรุงข้อมูลข่าวสารของราชการตามระเบียบสำนักนายกรัฐมนตรีว่าด้วยงานสารบรรณหรือข้อมูลข่าวสารอื่นที่เป็นประโยชน์ต่อทางราชการ(๖) ให้คำแนะนำหรือเสนอความเห็นเกี่ยวกับการเชื่อมโยงข้อมูลข่าวสารกับส่วนราชการ(๗) ให้คำแนะนำหรือเสนอความเห็นในกรณีที่มีปัญหาและอุปสรรคเกี่ยวกับการดำเนินการตามระเบียบนี้(๘) แต่งตั้งคณะอนุกรรมการเพื่อปฏิบัติการเรื่องใด ๆตามที่คณะกรรมการมอบหมาย(๙) เชิญบุคคลใด ๆ มาสอบถามหรือชี้แจงแสดงความเห็นเกี่ยวกับข้อมูลข่าวสาร(๑๐) ดำเนินการอื่นใดเพื่อให้เป็นไปตามกฎหมายว่าด้วยข้อมูลข่าวสารของราชการข้อ ๘ การประชุมคณะกรรมการต้องมีกรรมการมาประชุมไม่น้อยกว่ากึ่งหนึ่งของกรรมการทั้งหมดจึงเป็นองค์ประชุม ถ้าประธานกรรมการหรือรองประธานกรรมการไม่อยู่ในที่ประชุม หรือไม่สามารถปฏิบัติหน้าที่ได้ให้คณะกรรมการที่มาประชุมเลือกกรรมการคนหนึ่งเป็นประธานในที่ประชุมในการประชุมครั้งนั้นการวินิจฉัยชี้ขาดของที่ประชุมให้ถือเสียงข้างมากกรรมการคนหนึ่งให้มีหนึ่งเสียงในการลงคะแนน ถ้าคะแนนเสียงเท่ากันให้ประธานในที่ประชุมออกเสียงเพิ่มขึ้นอีกเสียงหนึ่งเป็นเสียงชี้ขาดข้อ ๙ ให้นำความใน ข้อ๘ มาบังคับการประชุมของคณะกรรมการหรือคณะทำงานที่คณะกรรมการแต่งตั้งโดยอนุโลมข้อ ๑๐ มติของคณะกรรมการต้องได้รับความเห็นชอบจากนายกองค์การบริหารส่วนตำบลก่อนจึงจะดำเนินการตามมตินั้นได้หมวด ๒ศูนย์ข้อมูลข่าวสาร ข้อ ๑๑ ให้จัดตั้งศูนย์ข้อมูลข่าวสารขององค์การบริหารส่วนตำบลสร่างโศกขึ้นอยู่ในความรับผิดชอบ ควบคุม ดูแลของสำนักงานปลัดองค์การบริหารส่วนตำบลสร่างโศกเพื่อให้การบริการข้อมูลข่าวสารของราชการไว้ให้ประชาชนเข้าตรวจดู ศึกษา ค้นคว้าตลอดจนเผยแพร่ จำหน่าย จ่ายแจก รวมทั้งปฏิบัติหน้าที่ให้เป็นไปตามระเบียบนี้และตามกฎหมายว่าด้วยข้อมูลข่าวสารของราชการหมวด ๓การจัดระบบข้อมูลข่าวสาร ข้อ ๑๒ ให้หน่วยงานในสังกัดจัดประเภทข้อมูลข่าวสารที่อยู่ในความรับผิดชอบให้เป็นไปตามกฎหมายว่าด้วยข้อมูลข่าวสารของราชการ รวมทั้งกฎหมายอื่นและระเบียบของทางราชการ ดังนี้(๑) ข้อมูลข่าวสารที่ลงพิมพ์ในราชกิจจานุเบกษา(๒) ข้อมูลข่าวสารที่ต้องจัดไว้ให้ประชาชนตรวจดูได้(๓) ข้อมูลข่าวสารอื่น(๔) ข้อมูลข่าวสารส่วนบุคคลการจัดแยกข้อมูลข่าวสารตามวรรคหนึ่งให้คำนึงถึงลักษณะของข้อมูลข่าวสารตามกฎหมายว่าด้วยข้อมูลข่าวสารของราชการที่จะเปิดเผยมิได้หรือเป็นข้อมูลข่าวสารที่อาจมีคำสั่งมิให้เปิดเผยก็ได้ให้หน่วยงานในสังกัดสำเนาข้อมูลข่าวสารตามวรรคหนึ่ง (๑) และ (๒)ไปยังศูนย์ข้อมูลข่าวสารขององค์การบริหารส่วนตำบล เพื่อให้ประชาชนเข้าตรวจดูค้นคว้า หรือขอสำเนาให้หน่วยงานในสังกัดให้มีเจ้าหน้าที่ควบคุม ดูแลการตรวจสอบติดตามและประสานงานในการดำเนินการตามวรรคหนึ่งและวรรคสามให้เป็นไปด้วยความเรียบร้อยและเป็นปัจจุบันอยู่เสมอ รวมทั้งรับผิดชอบในการพิจารณาให้บริการข้อมูลข่าวสารอื่นๆ ที่อยู่ในความครอบครองหรือควบคุมดูแล ซึ่งไม่อยู่ในหลักเกณฑ์ที่จะต้องจัดส่งให้ศูนย์ข้อมูลข่าวสารตามวรรคสามข้อ ๑๓ ให้ศูนย์ข้อมูลข่าวสารจัดทำดัชนีข้อมูลข่าวสารที่หน่วยงานในสังกัดส่งกลับมาให้ตามข้อ๑๒ วรรคสาม โดยให้มีรายละเอียดเพียงพอที่ประชาชนสามารถค้นหาข้อมูลข่าวสารได้เองให้หน่วยงานสังกัดจัดทำบัญชีข้อมูลข่าวสารอื่น ๆที่ไม่อยู่ในหลักเกณฑ์ที่จะต้องส่งให้แก่ข้อมูลข่าวสารตาม ข้อ ๑๒ วรรคสามให้พร้อมในการที่จะพิจารณาสั่งเปิดเผยหรือไม่เปิดเผยเมื่อมีผู้ใดยื่นคำร้องขอข้อมูลข่าวสารในความครอบครองหรือควบคุมดูแลดังกล่าวหมวด ๔การขอตรวจดู การขอข้อมูลข่าวสารและการอนุญาต ข้อ ๑๔ ให้ศูนย์ข้อมูลข่าวสารจัดทำสมุดทะเบียนสำหรับผู้เข้าขอตรวจดูข้อมูลข่าวสารที่ตั้งแสดงไว้ทั้งนี้เพื่อเป็นหลักฐานของทางราชการข้อ ๑๕ การขอสำเนาข้อมูลข่าวสารหรือขอสำเนาข้อมูลข่าวสารที่มีคำรับรองถูกต้องให้ยื่นคำขอเป็นหนังสือตามแบบที่องค์การบริหารส่วนตำบลสร่างโศกกำหนดต่อเจ้าหน้าที่ของศูนย์ข้อมูลข่าวสารหรือเขียนขึ้นเองโดยให้ระบุข้อมูลข่าวสารที่จะต้องการในลักษณะที่อาจเข้าใจได้ตามสมควรให้เจ้าหน้าที่ซึ่งได้รับคำขอตรวจสอบว่าข้อมูลข่าวสารตามคำขอนั้นเป็นข้อมูลข่าวสารที่อยู่ในครอบครองหรือควบคุมดูแลของศูนย์ข้อมูลข่าวสารหรืออยู่ในความครอบครองหรือควบคุมดูแลของหน่วยงานในสังกัดหรือหน่วยงานสังกัดอื่นใดหากเป็นข้อมูลข่าวสารและอยู่ในความครอบครองหรือควบคุมดูแลของศูนย์ข้อมูลข่าวสารให้เจ้าหน้าที่ประจำศูนย์ข้อมูลข่าวสารซึ่งเป็นพนักงานส่วนตำบลไม่ต่ำกว่าระดับ๓ เป็นผู้อนุญาตและลงนามในสำเนา ที่มีคำรับรองถูกต้องของข้อมูลข่าวสารโดยลงลายมือชื่อ พร้อมทั้งชื่อตัว ชื่อสกุล และตำแหน่ง ตลอดจน วัน เดือน ปีให้ชัดเจน ทั้งนี้ ให้รับรองตามจำนวนที่ผู้ยื่นขอขอให้รับรองข้อ ๑๖ ในกรณีขอดูตรวจดู ขอสำเนาหรือขอสำเนาที่มีคำรับรองถูกต้องของข้อมูลข่าวสารอื่น ซึ่งอยู่ในความครอบครองหรือควบคุมดูแลของหน่วยงานในสังกัดให้เจ้าหน้าที่ผู้รับคำขอเสนอเรื่องไปยังหน่วยงานนั้นพร้อมทั้งแนะนำให้ผู้ยื่นขอไปประสานกับหน่วยงานนั้นโดยตรงด้วยหากประสงค์ ให้หัวหน้าหน่วยงานในสังกัดหรือผู้ที่ได้รับมอบหมายเป็นผู้พิจารณาอนุญาตโดยให้พนักงานส่วนตำบลไม่ต่ำกว่าระดับ ๓เป็นผู้ลงนามรับรองความถูกต้องของข้อมูลข่าวสารเว้นแต่เป็นข้อมูลข่าวสารนั้นเป็นข้อมูลข่าวสารลับซึ่งต้องดำเนินการให้เป็นไปตามระเบียบว่าด้วยการรักษาความลับของทางราชการ พ.ศ.๒๕๔๔ให้หัวหน้าหน่วยงานในสังกัดเสนอเรื่องพร้อมความเห็นต่อคณะกรรมการเพื่อพิจารณาวินิจฉัยต่อไปข้อ ๑๗ กรณีการเปิดเผยข้อมูลข่าวสารตามคำขอนั้นกระทบถึงประโยชน์ได้เสียของผู้ใดให้หน่วยงานนั้นแจ้งผู้มีส่วนได้เสียทราบโดยมิชักช้า เพื่อให้ผู้มีส่วนได้เสียนั้นคัดค้านภายในเวลาที่กำหนดไว้ในมาตรา ๑๗ แห่งพระราชบัญญัติข้อมูลข่าวสารของราชการ พ.ศ. ๒๕๔๐ข้อ ๑๘ กรณีผู้มีอำนาจอนุญาตมีคำสั่งมิให้เปิดเผยข้อมูลข่าวสารตามคำขอใดให้แจ้งคำสั่งพร้อมเหตุผลให้ผู้ยื่นขอทราบพร้อมแจ้งให้ผู้ยื่นคำขอทราบถึงสิทธิและระยะเวลาในการอุทธรณ์คำสั่งไม่อนุญาตดังกล่าวต่อคณะกรรมการวินิจฉัยการเปิดเผยข้อมูลข่าวสารของราชการตามมาตรา ๑๘ แห่งพระราชบัญญัติข้อมูลข่าวสารของราชการพ.ศ. ๒๕๔๐ ด้วยข้อ ๑๙ ข้อมูลข่าวสารส่วนบุคคลตามมาตรา๒๓ แห่งพระราชบัญญัติข้อมูลข่าวสารของราชการ พ.ศ. ๒๕๔๐ให้หน่วยงานในสังกัดปฏิบัติตามกฎหมายว่าด้วยข้อมูลข่าวสารของราชการในส่วนที่ไม่เกี่ยวกับข้อมูลข่าวสารส่วนบุคคลโดยรอบคอบข้อ ๒๐ ข้อมูลข่าวสารที่อยู่ในระหว่างการดำเนินการให้ศูนย์ข้อมูลข่าวสารหรือหน่วยงานในสังกัดพิจารณาให้บริการตามระเบียบโดยอนุโลมเว้นแต่เป็นข้อมูลข่าวสารลับตามระเบียบว่าด้วยการรักษาความลับของทางราชการ พ.ศ.๒๕๔๔ หรือเป็นเรื่องที่ไม่ต้องเปิดเผยตามกฎหมายว่าด้วยข้อมูลข่าวสารของราชการ หรือตามที่ผู้มีอำนาจตามข้อ ๑๘ เห็นว่าเป็นเรื่องที่ไม่ต้องเปิดเผยข้อ ๒๑ ข้อมูลข่าวสารใดหากมีกฎหมาย ระเบียบอื่นหรือมติคณะรัฐมนตรีกำหนดวิธีปฏิบัติเกี่ยวกับข้อมูลข่าวสารนั้นไว้เป็นพิเศษการขอข้อมูลข่าวสารและการขออนุญาตจะต้องปฏิบัติตามระเบียบของทางราชการข้อ ๒๒ ข้อมูลข่าวสารที่มีไว้เผยแพร่หรือจำหน่ายให้คิดค่าใช้จ่ายต่างๆ ตามหลักเกณฑ์ที่องค์การบริหารส่วนตำบลกำหนดโดยคำแนะนำของคณะกรรมการรายได้จากการนี้ให้ปฏิบัติตามระเบียบของทางราชการข้อ ๒๓ การเรียกค่าธรรมเนียมการทำสำเนาหรือสำเนาที่มีคำรับรองถูกต้องของข้อมูลข่าวสารของราชการให้เป็นไปตามหลักเกณฑ์ที่องค์การบริหารส่วนตำบลกำหนดโดยความเห็นชอบของคณะกรรมการข้อมูลข่าวสารของราชการรายได้จากค่าธรรมเนียมตามวรรคหนึ่งให้ปฏิบัติตามข้อบังคับกระทรวงการคลังว่าด้วยเงินค่าธรรมเนียมข้อมูลข่าวสารของราชการ พ.ศ. ๒๕๔๘หมวด ๕กำหนดระยะเวลา ข้อ ๒๔ การบริการข้อมูลข่าวสารตามคำขอให้หน่วยงานที่ให้บริการข้อมูลข่าวสารดำเนินการให้บริการ ภายในกำหนดระยะเวลาดังต่อไปนี้(๑)การให้บริการข้อมูลข่าวสารที่จัดให้ประชาชนตรวจดูหรือขอสำเนาที่มีคำรับรองความถูกต้องของข้อมูลข่าวสารที่ศูนย์ข้อมูลข่าวสารให้ดำเนินการให้แล้วเสร็จภายในวันทำการที่ได้มีคำขอนั้น(๒) การให้บริการข้อมูลข่าวสารอื่น ๆ ที่อยู่ในความครอบครองหรือควบคุมของหน่วยงานในสังกัดให้หน่วยงานในสังกัดที่มีข้อมูลข่าวสารพร้อมที่จะจัดหาให้ได้จะต้องดำเนินการให้แล้วเสร็จโดยเร็วหรือภายในวันที่รับคำขอ(๓) ในกรณีที่ข้อมูลข่าวสารที่ขอมีจำนวนมากหรือไม่สามารถดำเนินการให้แล้วเสร็จภายใน ๑๕ วัน จะต้องแจ้งให้ผู้ขอข้อมูลข่าวสารทราบภายใน๑๕ วันรวมทั้งแจ้งกำหนดวันที่จะดำเนินการให้แล้วเสร็จให้ผู้ขอข้อมูลข่าวสารทราบด้วยหมวด ๖สถานที่บริการข้อมูลข่าวสาร ข้อ ๒๕ ศูนย์ข้อมูลข่าวสารขององค์การบริหารส่วนตำบลสร่างโศกตั้งอยู่เลขที่ ๑๑๔ หมู่ที่ ๔ ตำบลสร่างโศก อำเภอบ้านหมอ จังหวัดสระบุรีรหัสไปรษณีย์ ๑๘๑๓๐ โทรศัพท์ ๐-๓๖๒๐-๒๗๗๕ โทรสาร ๐-๓๖๒๐-๒๗๗๖ หรือ www.srangsok.go.thประกาศณ วันที่ ๑๙ กรกฎาคม พ.ศ. ๒๕๕๕ผดุงศักดิ์ ทองสาร์นายกองค์การบริหารส่วนตำบลสร่างโศกปริยานุช/ผู้จัดทำ๘ ตุลาคม ๒๕๕๕ชาญ/ผู้ตรวจ๑๖ ตุลาคม ๒๕๕๕[๑] ราชกิจจานุเบกษาเล่ม ๑๒๙/ตอนพิเศษ ๑๕๑ ง/หน้า ๓/๓ ตุลาคม ๒๕๕๕